ทุนสำรองประเทศเพิ่ม300ล้านเหรียญฯ
ธปท.เผยทุนสำรองประเทศเพิ่ม 300 ล้านเหรียญสหรัฐ  สะท้อนการกลับเข้ามาแทรกแซงค่าเงินบาทแข็งของทางการ
22 มี.ค. 2556

ธปท.เผยทุนสำรองประเทศเพิ่ม 300 ล้านเหรียญสหรัฐ  สะท้อนการกลับเข้ามาแทรกแซงค่าเงินบาทแข็งของทางการ
ธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศ ณ วันที่ 15 มี.ค. 2556 ว่าอยู่ที่ระดับ 1.783 แสนล้านเหรียญสหรัฐ หรือประมาณ หรือประมาณ 5.273 ล้านล้านบาท เพิ่มขึ้น 300 ล้านเหรียญสหรัฐ หรือประมาณ 8,745 ล้านบาท หากคิดอัตราแลกเปลี่ยนปัจจุบันที่ระดับ 29.15 บาทต่อเหรียญสหรัฐ จากสัปดาห์ก่อนหน้าอยู่ที่ระดับ 1.780 แสนล้านเหรียญสหรัฐ หรือประมาณ 5.294 ล้านล้านบาท
ด้านฐานะซื้อเงินตราต่างประเทศล่วงหน้าสุทธิ (Forward ) อยู่ที่ระดับ 2.35 หมื่นล้านเหรียญสหรัฐ เพิ่มขึ้น 300 ล้านเหรียญสหรัฐ จากสัปดาห์ก่อนที่ระดับ 2.32 หมื่นล้านเหรียญสหรัฐ  ส่งผลให้ทุนสำรองระหว่างประเทศสุทธิ ซึ่งรวมทุนสำรองฯในปัจจุบันและForward แล้วอยู่ที่ระดับ 2.018 แสนล้านเหรียญสหรัฐ
ทั้งนี้ ทุนสำรองฯเริ่มกลับมาเพิ่มขึ้น หลังจากก่อนหน้านี้ลดลงต่อเนื่อง สะท้อนการเข้าแทรกแซงค่าเงินบาทที่เริ่มแข็งค่าขึ้นและผันผวนมากขึ้นเมื่อสัปดาห์ที่ผ่าน จนค่าเงินบาทใกล้หลุดกรอบสำคัญที่ 29 บาทต่อเหรียญสหรัฐ แต่การเข้าแทรกแซงค่าเงินบาทยังเป็นการทยอยเข้าดูแลในปริมาณที่ไม่มาก เห็นได้จากการเข้าซื้อเงินเหรียญสหรัฐในตลาดส่งมอบทันที (Spot) เข้าเก็บในทุนสำรองเพิ่มขึ้น 300 ล้านเหรียญสหรัฐ และแทรกแซงผ่านการซื้อขายล่วงหน้า (Forward) เพิ่มขึ้นอีก 300 ล้านเหรียญสหรัฐ เพื่อชะลอการแข็งค่าของเงินบาท
สำหรับการเคลื่อนไหวของค่าเงินบาทวันนี้ เปิดตลาดช่วงเช้าที่ระดับ 29 .17 บาทต่อเหรียญสหรัฐ และในช่วงบ่ายโมงปรับอ่อนค่าลงมาอยี่ที่ระดับ 29.28 บาทต่อเหรียญสหรัฐ ส่งผลให้เงินบาทอ่อนค่าลงเล็กน้อย 0.38% 
ขณะที่ฐานเงินหรือเงินสดหมุนเวียนในมือภาคเอกชนและเงินฝากของสถาบันการเงินที่ธปท. ปัจจุบันอยู่ที่ 1.403 ล้านล้านบาท เพิ่มขึ้นจากสัปดาห์ก่อนหน้าที่ 1.399 ล้านล้านบาท โดยปริมาณเงินเพิ่มขึ้นตามความต้องการถือเงินสดเพื่อใช้จ่ายของประชาน แต่การเพิ่มขึ้นยังอยู่ในระดับปกติสอดคล้องกับการขยายตัวของเศรษฐกิจประเทศ